钦定古今图书集成/明伦汇编/官常典/第768卷 > 牛大年
## 钦定古今图书集成/明伦汇编/官常典/第768卷 > 牛大年

按《宋史》本传：“大年，字隆臾，扬州人。庆元二年进士，历
官将作监主簿。入对，言：‘人主所当先者，要以天命人
心之所系致念焉。夫以人主居富贵崇高之位，重而
承宗社之托，尊而为臣辟之戴，一指意而众莫敢违，
一动作而人孰敢议，然而天心靡常，则可畏也’。”又言：
“今日士气亦久靡矣，宜体立国之意以振起之。”夫有
“扶持作兴之意，而后搢绅无贪名嗜利之习，无贪名
嗜利之习，而后有持正秉义之操。国家之休戚在士
大夫之风俗，而风俗之善恶在朝廷，惟陛下为之振
起，机栝一运，天下转移而风俗易矣。”迁军器监主簿、
大宗正丞、四川提举茶马兼权总领知黎州兼管内
安抚司公事、节制黎、雅州屯戍军马，加直宝章阁，为
工部郎官。入对，“请惩贪吏”，迁侍左郎中，进直华文阁、
浙东提点刑狱，迁守秘书少监、宗正少卿，升秘书监，
迁起居舍人，升起居郎兼崇政殿说书。以宝章阁待
制提举太平兴国宫，卒，特赠四官。大年清操凛然，所
至以廉洁自将。